Document ID: 32005D0010

KOMMISSIONENS BESLUTNING
af 30. december 2004
om ændring af beslutning 2004/666/EF med hensyn til genindførelse af vaccination i visse dele af Italien ramt af lavpatogen aviær influenza og om udvidelse af foranstaltninger til kontrol af flytninger
(meddelt under nummer K(2004) 5541)
(EØS-relevant tekst)
(2005/10/EF)
KOMMISSIONEN FOR DE EUROPÆISKE FÆLLESSKABER -
under henvisning til traktaten om oprettelse af Det Europæiske Fællesskab,
under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked (1), særlig artikel 9, stk. 4,
under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (2), særlig artikel 10, stk. 4,
under henvisning til Rådets direktiv 92/40/EØF af 19. maj 1992 om fællesskabsforanstaltninger til bekæmpelse af aviær influenza (3), særlig artikel 16,
under henvisning til Rådets direktiv 2002/99/EF om dyresundhedsbestemmelser for produktion, tilvirkning, distribution og indførsel af animalske produkter til konsum (4), særlig artikel 4, stk. 1 og 3, og artikel 13, stk. 3, og
ud fra følgende betragtninger:
(1)
I overensstemmelse med Kommissionens beslutning 2002/975/EF af 12. december 2002 om indførelse af vaccination som supplement til foranstaltningerne til bekæmpelse af infektioner med lavpatogen aviær influenza i Italien og om særlige foranstaltninger til kontrol af flytninger (5) blev der gennemført et vaccinationsprogram i dele af Norditalien for at bekæmpe infektioner med en lavpatogen aviær influenzavirusstamme af subtype H7N3. Der blev anvendt en Diva-strategi med brug af en heterolog vaccine af subtype H7N1, som gør det muligt at skelne mellem inficeret og vaccineret fjerkræ. Siden september 2003 er der ikke påvist flere forekomster af feltstammen.
(2)
I overensstemmelse med Kommissionens beslutning 2004/666/EF af 29. september 2004 om indførelse af vaccination som supplement til foranstaltningerne til bekæmpelse af infektioner med lavpatogen aviær influenza i Italien og om særlige foranstaltninger til kontrol af flytninger samt om ophævelse af beslutning 2002/975/EF (6) er der godkendt et nyt vaccinationsprogram for et område i Italien, som er mindre end området under vaccinationskampagnen i henhold til beslutning 2002/975/EF. Det nye program gennemføres med en bivalent vaccine, der indeholder aviær influenza af både subtype H5 og H7. Der er forbud mod handel inden for EF med levende fjerkræ og rugeæg i vaccinationsområdet, og beslutningen indeholder bestemmelser om vilkårene for handel inden for EF med fersk kød fra vaccineret fjerkræ.
(3)
Siden midten af september 2004 er der igen konstateret lavpatogen aviær influenza af den samme subtype H7N3 i de tidligere ramte områder i Italien.
(4)
Selvom infektionerne hidtil synes at være begrænset til et bestemt område i overensstemmelse med restriktionerne i beslutning 2004/666/EF, må det være hensigtsmæssigt at genindføre vaccination i tilstødende områder for at forebygge eventuel yderligere spredning af sygdommen. Endvidere er det hensigtsmæssigt at udvide restriktionerne i den pågældende beslutning.
(5)
På grund af adgangen til vaccine bør vaccinationskampagnen gennemføres med en monovalent vaccine, der er egnet til at beskytte mod de nuværende infektioner med subtype H7N3.
(6)
Endvidere bør sundhedsmærkningen for fersk fjerkrækød, som hverken er beregnet til handel inden for EF eller til forsendelse til tredjelande, jf. beslutning 2004/666/EF, ændres for at lette national anvendelse.
(7)
De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
I beslutning 2004/666/EF foretages følgende ændringer:
1)
Artikel 1 affattes således:
»Artikel 1
1. Det vaccinationsprogram mod aviær influenza, som Italien har forelagt for Kommissionen, godkendes. Det gennemføres i de områder, der er opført i bilag I, med en bivalent vaccine, og i de områder, der er opført i bilag II, med den monovalente vaccine.
2. Der foretages intensiv monitorering og overvågning som fastsat i det i stk. 1 omhandlede vaccinationsprogram i de områder, der er opført i bilag I og II.«
2)
I artikel 2 og 3 ændres udtrykket »bilag I« til »bilag I og II«.
3)
I artikel 5 foretages følgende ændringer:
a)
I stk. 1 affattes indledningen således:
»Fersk kød af fjerkræ forsynes med et rektangulært mærke med virksomhedens autorisationsnummer, men ikke bogstaverne CE, og må ikke afsendes fra Italien, hvis det kommer fra:«.
b)
I stk. 2 ændres udtrykket »bilag II i Rådets direktiv 2002/99/EF« til »stk. 1«.
4)
I artikel 6 ændres udtrykket »bilag I« i indledningen til »bilag I og II«.
5)
I bilag I ændres titlen »Vaccinationsområde« til »Område, hvor der vaccineres med bivalent vaccine«.
6)
I bilag II ændres titlen »Område, som støder op til vaccinationsområdet, og hvor der foretages intensiv overvågning« til »Område, hvor der vaccineres med monovalent vaccine«.
Artikel 2
Denne beslutning er rettet til medlemsstaterne.
Udfærdiget i Bruxelles, den 30. december 2004.

Labels: 17
0
3
6
18